Dyro Pop Maker
Med Dyro Pop Maker kan du lage sprett-opp-vinduer til hjemmesiden din, og dermed gi brukeren utfyllende detaljer om det emnet han leser om.
Når installasjonen er ferdig starter programmet av seg selv, hvis du ikke har valgt noe annet.

Programmet er en enkel generator som lager den html-koden du trenger for å lage et sprett-opp-vindu. 

Det er ikke noen god ide å ha for mye innhold i sprett-opp-vinduet. Det blir fort uoversiktlig, og folk vil synes at det er merkelig at du ikke bare har laget en vanlig lenke som holder seg i samme vindu. Du bør derfor være svært nøye med det materialet du vil legge i et sprett-opp-vindu. Hvis ikke oppnår du bare å irritere leserne.
Du begynner med å velge størrelsen på sprett-opp-vinduet. Det er med andre ord viktig at du allerede har laget siden og vet hvor stor plass innholdet i vinduet vil ta. Du kan prøve deg fram ved å skrive inn url-en (adressen) til siden, og deretter klikke på Test. Hvis du ikke på forhånd vet hvor stor plass innholdet tar, kan du nå se om det er noe som mangler i vinduet. I så fall endrer du vinduets størrelse under Pop Size. Deretter kan du velge plasseringen av vinduet i Pop Position. 
Når du har utforsket mulighetene og sjekket resultatet, klikker du på Make Code. Nå vil programmet generere den html-koden du skal bruke. Denne koden kan du kopiere direkte til utklippstavlen ved å klikke på Copy to Clipboard. Deretter setter du ganske enkelt inn koden i programmet du bruker til html-redigering.

For å avslutte programmet, klikker du på den lille døren nederst i høyre hjørne.